text: ❏ মঙ্গলবার, জুলাই ১৪, ২০২০ ☵ দেশের খবর, রংপুর
  শাহ আলম শাহী, স্টাফ রিপোর্টার, দিনাজপুর থেকে- দিনাজপুরে করোনা আক্রান্ত হয়ে আব্দুল জলিল (৭৫) নামে আরও এক ব্যক্তির মৃত্যু হয়েছে। দিনাজপুর এম আব্দুর রহিম মেডিকেল কলেজ হাসপাতালে চিকিৎসাধীন অবস্থায় আজ মঙ্গলবার (১৪ জুলাই) দুপুরে তিনি মারা যান।
  মৃত আব্দুল জলিল শহরের বালুয়াডাংগা অন্ধ হাফেজ মোড় এলাকার বাসিন্দা। তিনি দিনাজপুর পলিটেকনিক ইনস্টিটিউট এর সাবেক রেজিস্ট্রার ছিলেন।
  এদিকে দিনাজপুর সদরেই ৩৩ জনসহ আজ নতুন করে জেলায় করোনায় আক্রান্ত শনাক্ত হয়েছে আরও ৪১ জন। এ নিয়ে দিনাজপুরে করোনায় আক্রান্ত হয়েছে ১০৩৯ জন। আর এ পর্যন্ত জেলায় করোনায় ১৯ জনের মৃত্যু হয়েছে। উপসর্গ নিয়ে মৃত্যু হয়েছে আরও ২২ জনের।
  বিষয়টি নিশ্চিত করেছেন দিনাজপুর জেলা সিভিল সার্জন ডা মো. আব্দুল কুদ্দুস। তিনি বলেন, আজ নতুন করে করোনা আক্রান্তদের মধ্যে সদরে ৩৩ জন, কাহারোলে ৩ জন, বিরলে ৩ জন, পার্বতীপুরে একজন এবং খানসামায় একজন রয়েছে।